CELEX: 32016D1942
Language: el
Date: 2016-11-04 00:00:00
Title: Εκτελεστική απόφαση (ΕΕ) 2016/1942 της Επιτροπής, της 4ης Νοεμβρίου 2016, σχετικά με τις προδιαγραφές της Ευρωπαϊκής Πύλης Επενδυτικών Έργων και για την κατάργηση της εκτελεστικής απόφασης (ΕΕ) 2015/1214

5.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/86
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1942 ΤΗΣ ΕΠΙΤΡΟΠΉΣ
   της 4ης Νοεμβρίου 2016
   σχετικά με τις προδιαγραφές της Ευρωπαϊκής Πύλης Επενδυτικών Έργων και για την κατάργηση της εκτελεστικής απόφασης (ΕΕ) 2015/1214
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/1017 του Ευρωπαϊκού Κοινοβουλίου και του Συμβουλίου, της 25ης Ιουνίου 2015, για το Ευρωπαϊκό Ταμείο Στρατηγικών Επενδύσεων, τον Ευρωπαϊκό Κόμβο Επενδυτικών Συμβουλών και την Ευρωπαϊκή Πύλη Επενδυτικών Έργων και την τροποποίηση των κανονισμών (ΕΕ) αριθ. 1291/2013 και (ΕΕ) αριθ. 1316/2013 — το Ευρωπαϊκό Ταμείο Στρατηγικών Επενδύσεων (1), και ιδίως το άρθρο 15 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 2015/1017 αναθέτει στην Επιτροπή την ευθύνη να δημιουργήσει, με την υποστήριξη της Ευρωπαϊκής Τράπεζας Επενδύσεων (ΕΤΕπ), μια Ευρωπαϊκή Πύλη Επενδυτικών Έργων (ΕΠΕΕ). Η ΕΠΕΕ είναι δημόσια προσβάσιμη διαδικτυακή πύλη επενδυτικών έργων, η οποία λειτουργεί ως πλατφόρμα για την προώθηση έργων σε δυνητικούς επενδυτές σε παγκόσμιο επίπεδο.
            
         
               (2)
            
            
               Η ΕΠΕΕ δημιουργήθηκε με την εκτελεστική απόφαση της Επιτροπής (ΕΕ) 2015/1214 (2) και τέθηκε σε λειτουργία τον Ιούνιο του 2016.
            
         
               (3)
            
            
               Η εμπειρία από τη διαχείριση της ΕΠΕΕ δείχνει ότι απαιτούνται ορισμένες τροποποιήσεις, ιδίως όσον αφορά τα κριτήρια αποδοχής και το τέλος διεκπεραίωσης, προκειμένου να επιτευχθεί μεγαλύτερη ευελιξία στην επιλογή των έργων που θα συμπεριλαμβάνονται στην ΕΠΕΕ και να διευκρινιστεί το πεδίο εφαρμογής της απαλλαγής από το τέλος.
            
         
               (4)
            
            
               Στο πλαίσιο αυτό, κρίνεται σκόπιμο να εξαιρεθούν από την καταβολή τέλους διεκπεραίωσης της αίτησης, πέρα από τους δημόσιους φορείς υλοποίησης έργων, και οι ιδιωτικοί φορείς υλοποίησης έργων το έργο των οποίων υποστηρίζεται από δημόσια αρχή κράτους μέλους προς επίτευξη δημόσιων επενδυτικών προτεραιοτήτων. Με αυτόν τον τρόπο επιδιώκεται η δέουσα εφαρμογή του άρθρου 15 παράγραφος 4 του κανονισμού (ΕΕ) 2015/1017 και η προσέλκυση αυξημένου αριθμού έργων υψηλής ποιότητας που συνδέονται ειδικά με τις εν λόγω επενδυτικές προτεραιότητες.
            
         
               (5)
            
            
               Για λόγους σαφήνειας, δεδομένου του όγκου των τροποποιήσεων, και προκειμένου να απλουστευθεί η εφαρμογή της ΕΠΕΕ, η εκτελεστική απόφαση (ΕΕ) 2015/1214 θα πρέπει να καταργηθεί και να αντικατασταθεί από την παρούσα απόφαση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται οι τεχνικές προδιαγραφές της Ευρωπαϊκής Πύλης Επενδυτικών Έργων (ΕΠΕΕ), όπως ορίζονται στο παράρτημα.
   Άρθρο 2
   Τα έργα συμπεριλαμβάνονται στην ΕΠΕΕ εφόσον πληρούνται τα ακόλουθα κριτήρια αποδοχής:
   
               α)
            
            
               το έργο (ή το πρόγραμμα που αποτελείται από μικρότερα έργα) έχει ελάχιστο συνολικό κόστος έργου 5 000 000 ευρώ·
            
         
               β)
            
            
               το έργο υλοποιείται εντός του γεωγραφικού πεδίου εφαρμογής του άρθρου 8 του κανονισμού (ΕΕ) 2015/1017 και στηρίζει έναν ή περισσότερους από τους στόχους και τους τομείς που απαριθμούνται στο άρθρο 9 παράγραφος 2 του εν λόγω κανονισμού·
            
         
               γ)
            
            
               ο φορέας υλοποίησης είναι νομική οντότητα εγκατεστημένη σε κράτος μέλος και δεν υπόκειται σε διαδικασία αφερεγγυότητας·
            
         
               δ)
            
            
               το έργο είναι συμβατό με το ενωσιακό δίκαιο και το δίκαιο του οικείου κράτους μέλους και δεν συνεπάγεται κινδύνους νομικούς, δυσφήμισης ή εθνικής ασφάλειας για το κράτος μέλος ή την Επιτροπή·
            
         
               ε)
            
            
               η υλοποίηση του έργου έχει αρχίσει ή αναμένεται να αρχίσει εντός τριών ετών από την υποβολή στην ΕΠΕΕ·
            
         
               στ)
            
            
               το έργο περιγράφεται με σαφήνεια στη σχετική αίτηση ως επενδυτικό έργο και οι πληροφορίες που παρέχονται σε αυτήν είναι ακριβείς και προσδιορίζουν το ύψος της χρηματοδότησης που είναι αναγκαία για την υλοποίηση του έργου.
            
         Άρθρο 3
   Στους ιδιωτικούς φορείς υλοποίησης καταλογίζεται τέλος για τη διεκπεραίωση των αιτήσεων ύψους έως 250 ευρώ ανά έργο.
   Το κράτος, οι περιφερειακές ή οι τοπικές αρχές, οι οργανισμοί δημοσίου δικαίου κατά την έννοια του άρθρου 2 παράγραφος 1 σημείο 4 της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου (3) και οι ενώσεις που συγκροτούνται από τις εν λόγω αρχές ή οργανισμούς και οντότητες που ελέγχονται από τις εν λόγω αρχές ή οργανισμούς (δημόσιοι φορείς υλοποίησης έργων) απαλλάσσονται από την καταβολή του τέλους διεκπεραίωσης της αίτησης.
   Οι ιδιωτικοί φορείς υλοποίησης έργων απαλλάσσονται επίσης από την καταβολή του τέλους διεκπεραίωσης της αίτησης όσον αφορά έργα που υποστηρίζονται από δημόσια αρχή κράτους μέλους προς επίτευξη δημόσιων επενδυτικών προτεραιοτήτων.
   Ο αρμόδιος διατάκτης δύναται να αποφασίσει, σε εξαιρετικές και αιτιολογημένες περιπτώσεις, ότι ένας ιδιωτικός φορέας υλοποίησης του έργου απαλλάσσεται επίσης από την καταβολή του τέλους διεκπεραίωσης της αίτησης.
   Τα έσοδα από τα τέλη διεκπεραίωσης της αίτησης οδηγούν στο άνοιγμα συμπληρωματικών πιστώσεων σύμφωνα με το άρθρο 21 παράγραφος 4 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (4) και το άρθρο 15 παράγραφος 4 του κανονισμού (ΕΕ) 2015/1017.
   Άρθρο 4
   Η εκτελεστική απόφαση (ΕΕ) 2015/1214 καταργείται.
   Άρθρο 5
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 169 της 1.7.2015, σ. 1.
   
      (2)  Εκτελεστική απόφαση (ΕΕ) 2015/1214 της Επιτροπής, της 22ας Ιουλίου 2015, για τη δημιουργία Ευρωπαϊκής Πύλης Επενδυτικών Έργων και τον καθορισμό των τεχνικών προδιαγραφών (ΕΕ L 196 της 24.7.2015, σ. 23).
   
      (3)  Οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ (ΕΕ L 94 της 28.3.2014, σ. 65).
   
      (4)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      ΠΑΡΑΡΤΗΜΑ
      
         ΤΕΧΝΙΚΕΣ ΠΡΟΔΙΑΓΡΑΦΕΣ ΤΗΣ ΕΥΡΩΠΑΪΚΗΣ ΠΥΛΗΣ ΕΠΕΝΔΥΤΙΚΩΝ ΈΡΓΩΝ (ΕΠΕΕ)
      
      1.   ΓΕΝΙΚΗ ΠΕΡΙΓΡΑΦΗ
      Η ΕΠΕΕ, η οποία δημιουργήθηκε σύμφωνα με το άρθρο 15 του κανονισμού (ΕΕ) 2015/1017, είναι δημόσια προσβάσιμη διαδικτυακή πύλη των επενδυτικών έργων, η οποία λειτουργεί ως πλατφόρμα για την προώθηση έργων σε δυνητικούς επενδυτές σε παγκόσμιο επίπεδο. Κύριος στόχος της ΕΠΕΕ είναι να δρα ως καταλύτης και να επιταχύνει την ανάπτυξη και την υλοποίηση των επενδυτικών έργων στην Ένωση, και κατ' αυτόν τον τρόπο, να συμβάλλει στην αύξηση της απασχόλησης και της οικονομικής μεγέθυνσης. Η δημοσίευση ενός έργου στην ΕΠΕΕ δεν ισοδυναμεί με έγκρισή του από την Επιτροπή ή από την ΕΤΕπ και δεν συνιστά προϋπόθεση λήψης χρηματοδοτικής στήριξης από την Ένωση ή την ΕΤΕπ.
      Τα κύρια επιμέρους στοιχεία της ΕΠΕΕ είναι:
      
                  α)
               
               
                  ένας δημόσιος δικτυακός τόπος ο οποίος περιλαμβάνει μια βάση δεδομένων των δελτίων έργου (ιστοσελίδες με δομημένες συνοπτικές πληροφορίες για μεμονωμένα έργα της ΕΠΕΕ)·
               
            
                  β)
               
               
                  διαδραστικοί κατάλογοι και διαδραστικός χάρτης των έργων·
               
            
                  γ)
               
               
                  ειδικά τμήματα για τους επενδυτές και τους φορείς υλοποίησης έργων.
               
            Η ΕΠΕΕ θα περιλαμβάνει και μια μη δημόσια προσβάσιμη ενότητα για την επεξεργασία του έργου.
      Τα έργα που περιλαμβάνονται στην ΕΠΕΕ ομαδοποιούνται σε τομείς οι οποίοι προκύπτουν από τους στόχους και τις κατηγορίες του άρθρου 9 παράγραφος 2 του κανονισμού (ΕΕ) 2015/1017.
      2.   ΔΙΑΧΕΙΡΙΣΗ ΤΗΣ ΕΠΕΕ ΚΑΙ ΣΧΕΣΕΙΣ ΜΕ ΤΟΥΣ ΦΟΡΕΙΣ ΥΛΟΠΟΙΗΣΗΣ ΤΩΝ ΕΡΓΩΝ, ΤΟΥΣ ΧΡΗΣΤΕΣ ΤΟΥ ΙΣΤΟΤΟΠΟΥ ΚΑΙ ΦΟΡΕΙΣ ΠΑΡΟΧΗΣ ΣΥΝΑΦΩΝ ΥΠΗΡΕΣΙΩΝ
      Η ΕΠΕΕ τελεί υπό τη διαχείριση της Επιτροπής. Τα κράτη μέλη δύνανται να συμβάλλουν στη διαχείρισή της. Το περιεχόμενο της ΕΠΕΕ δημιουργείται από τους φορείς υλοποίησης των έργων, δηλαδή από ιδιωτικούς και δημόσιους φορείς.
      Η συμμετοχή των φορέων υλοποίησης των έργων και των υπόλοιπων εγγεγραμμένων χρηστών του ιστοτόπου της ΕΠΕΕ υπόκειται στην από μέρους τους αποδοχή των όρων και προϋποθέσεων της ΕΠΕΕ, οι οποίοι έχουν ως στόχο τη διασφάλιση της ποιότητας των δημοσιευόμενων πληροφοριών που λαμβάνονται από τους φορείς υλοποίησης των έργων, ενώ ταυτόχρονα θα καθιστούν σαφές ότι η Επιτροπή δεν εγγυάται την ακρίβεια των πληροφοριών που δημοσιεύονται και δεν μπορεί να θεωρηθεί υπεύθυνη για τυχόν αξιώσεις που βασίζονται στη δημοσιοποίηση του έργου.
      Οι χρήστες του δικτυακού τόπου θα πρέπει να ειδοποιούνται με δήλωση αποποίησης ευθύνης ότι η Επιτροπή δεν μπορεί να εγγυηθεί την ακρίβεια των πληροφοριών που δημοσιεύονται και ότι οι δυνητικοί επενδυτές υποχρεούνται να επιδεικνύουν οι ίδιοι τη συνήθη δέουσα επιμέλεια, μεταξύ άλλων, όσον αφορά τις δημοσιονομικές πτυχές και κάθε άλλη πτυχή σχετικά με την απόφασή τους αν θα επενδύσουν σε ένα έργο ή όχι. Η Επιτροπή μπορεί να αποφασίσει την αφαίρεση ενός έργου από την ΕΠΕΕ μετά την παρέλευση τριετίας από την αρχική του δημοσίευση.
      Η ΕΠΕΕ μπορεί να συνεργάζεται με άλλους φορείς παροχής συναφών υπηρεσιών σε εθνικό ή διεθνές επίπεδο με στόχο την ενθάρρυνση ή τη διευκόλυνση της επενδυτικής δραστηριότητας.
      3.   ΈΛΕΓΧΟΣ ΤΩΝ ΕΡΓΩΝ
      Πραγματοποιείται έλεγχος των έργων από τις υπηρεσίες της Επιτροπής με βάση τα κριτήρια αποδοχής που προβλέπονται στο άρθρο 2 της παρούσας απόφασης. Η Επιτροπή διαθέτει ευρεία εξουσία εκτιμήσεως κατά τον έλεγχο των έργων και κατά την αξιολόγηση του αν θα πρέπει το έργο να συμπεριληφθεί στην ΕΠΕΕ. Ο έλεγχος του συμβιβάσιμου με το δίκαιο του οικείου κράτους μέλους και ο έλεγχος των δυνητικών κινδύνων για το εν λόγω κράτος μέλος πραγματοποιούνται με βάση τις παρεχόμενες από το κράτος μέλος πληροφορίες, εφόσον είναι διαθέσιμες. Ορισμένες τεχνικές πτυχές της διαδικασίας ελέγχου και επικύρωσης, όπως η εξακρίβωση της ταυτότητας των φορέων υλοποίησης των έργων, δύνανται να ανατίθενται σε τρίτους.
      Τα κράτη μέλη θα κληθούν να ορίσουν ένα ή περισσότερα σημεία επαφής και να προσδιορίσουν τη συνεισφορά τους στον εν λόγω έλεγχο. Ο ρόλος της ΕΤΕπ όσον αφορά την προώθηση της ΕΠΕΕ θα ορίζεται, όπου χρειάζεται, με συμφωνία επιπέδου υπηρεσιών.
      4.   ΤΕΛΟΣ ΔΙΕΚΠΕΡΑΙΩΣΗΣ
      Προκειμένου να ζητήσουν απαλλαγή από την καταβολή του τέλους διεκπεραίωσης της αίτησης σύμφωνα με το δεύτερο ή το τρίτο εδάφιο του άρθρου 3 της παρούσας απόφασης, η αίτηση έργου συνοδεύεται είτε από υπεύθυνη δήλωση του φορέα υλοποίησης του έργου ότι έχει το καθεστώς δημόσιου φορέα υλοποίησης έργου κατά την υποβολή της αίτησης, είτε από γραπτή επιβεβαίωση στήριξης του έργου από την αρμόδια δημόσια αρχή. Για τον σκοπό αυτό θα διατίθενται τυποποιημένα έντυπα από την ΕΠΕΕ.
      Περιπτώσεις που θεωρείται ότι δικαιολογούν την απαλλαγή από την καταβολή του τέλους διεκπεραίωσης της αίτησης, σύμφωνα με το άρθρο 3 τέταρτο εδάφιο της παρούσας απόφασης, περιλαμβάνουν τα έργα που επωφελούνται από τη στήριξη ενός προγράμματος της Ένωσης ή τα έργα που περιλαμβάνονται, μεταξύ άλλων, στον κατάλογο των έργων κοινού ενδιαφέροντος που αναφέρονται στον κανονισμό (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου (1), ή τα έργα τα οποία είναι σύμφωνα με τις κατευθυντήριες γραμμές για την ανάπτυξη του διευρωπαϊκού δικτύου μεταφορών που αναφέρονται στον κανονισμό (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου (2), όπως επιβεβαιώθηκε από τις αρμόδιες υπηρεσίες της Επιτροπής.
      
         (1)  Κανονισμός (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (ΕΕ L 115 της 25.4.2013, σ. 39).
      
         (2)  Κανονισμός (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/ΕΕ (ΕΕ L 348 της 20.12.2013, σ. 1).